PMIndiaData/PMIndiaSum huggingface dataset:
സെക്രട്ടറിമാരുടെ രണ്ട് സംഘങ്ങള്‍ കൂടി പ്രധാനമന്ത്രിയ്ക്ക് മുന്നില്‍ ആശയങ്ങള്‍ അവതരിപ്പിച്ചു.

ഭരണത്തിന്റെ വിവിധ തലങ്ങളില്‍ പരിവര്‍ത്തനം കൊണ്ടുവരുന്നതിന് നിര്‍ദ്ദേശങ്ങള്‍ സമര്‍പ്പിക്കാനുള്ള പ്രധാനമന്ത്രിയുടെ ആഹ്വാനത്തിന്റെ തുടര്‍ച്ചയായി കേന്ദ്ര സെക്രട്ടറിമാരുടെ രണ്ട് ഗ്രൂപ്പുകള്‍ കൂടി തങ്ങളുടെ ആശയങ്ങളും നിര്‍ദ്ദേശങ്ങളും അവതരിപ്പിച്ചു. ”സദ്ഭരണം: വെല്ലുവിളികള്‍ അവസരങ്ങളും”, ”കൃഷിയും അനുബന്ധമേഖലകളുമായി ബന്ധപ്പെട്ട വിഷയങ്ങള്‍ ”എന്നിവ സംബന്ധിച്ച നിര്‍ദ്ദേശങ്ങളും ആശയങ്ങളുമാണ് പ്രധാനമന്ത്രി മുന്‍പാകെ അവതരിപ്പിച്ചത്. കേന്ദ്ര മന്ത്രിമാരായ ശ്രീമതി. സുഷമാ സ്വരാജ്, ശ്രീ, നിതിന്‍ ഗഡ്കരി, ശ്രീ. മനോഹര്‍ പാരീക്കര്‍ എന്നിവര്‍ക്ക് പുറമേ എല്ലാ വകുപ്പുകളുടെയും സെക്രട്ടറിമാരും സന്നിഹിതരായിരുന്നു. അവതരണവേളയില്‍ പ്രധാനമന്ത്രിയും കേന്ദ്ര മന്ത്രിമാര്‍ ഉള്‍പ്പെടെയുള്ളവരും ചോദ്യങ്ങള്‍ ഉന്നയിക്കുകയും നിര്‍ദ്ദേശങ്ങള്‍ മുന്നോട്ട് വയ്ക്കുകയും ചെയ്തു.
പ്രധാനമന്ത്രി വിയറ്റ്‌നാമും ചൈനയും സന്ദര്‍ശിക്കും: ജി-20 ഉച്ചകോടിയിലും പങ്കെടുക്കും

പ്രധാനമന്ത്രി ശ്രീ. നരേന്ദ്ര മോദി ഇന്നും നാളെയും (2016 സെപ്റ്റംബര്‍ 2, 3) വിയറ്റ്‌നാം സന്ദര്‍ശിക്കും. ചൈനയിലെ ഹാങ്ഷൗവില്‍ ഈ മാസം 3 മുതല്‍ 5 വരെ നടക്കുന്ന ജി-20 നേതാക്കളുടെ വാര്‍ഷിക ഉച്ചകോടിയിലും പ്രധാനമന്ത്രി സംബന്ധിക്കുന്നു. തന്റെ ഫേസ്ബുക്ക് പോസ്റ്റുകളുടെ ഒരു പരമ്പരയില്‍ പ്രധാനമന്ത്രി ഇപ്രകാരം പറഞ്ഞു: ”വിയറ്റ്‌നാമിന്റെ ദേശീയ ദിനത്തില്‍ അവിടത്തെ ജനങ്ങള്‍ക്ക് ആശംസകള്‍. ഒരു സുഹൃദ്‌രാജ്യമായ വിയറ്റ്‌നാമുമായുള്ള നമ്മുടെ ബന്ധത്തെ നാം ഏറെ വിലമതിക്കുന്നു. ഇന്ത്യയും വിയറ്റ്‌നാമും തമ്മിലുള്ള ഉറ്റബന്ധം കൂടുതല്‍ അരക്കിട്ടുറപ്പിക്കുന്ന ഒരു സുപ്രധാന സന്ദര്‍ശനത്തിന് തുടക്കം കുറിച്ചുകൊണ്ട് ഇന്ന് വൈകിട്ട് ഞാന്‍ വിയറ്റ്‌നാമിലെ ഹാനോയിലെത്തും. വിയറ്റ്‌നാമുമായുള്ള നമ്മുടെ ഉഭയകക്ഷി ബന്ധങ്ങള്‍ക്ക് തന്റെ ഗവണ്‍മെന്റ് ഉയര്‍ന്ന പരിഗണനയാണ് നല്‍കുന്നത്. ഇന്ത്യ – വിയറ്റ്‌നാം കൂട്ടുകെട്ട് ഏഷ്യയ്ക്കും ലോകത്തെ മറ്റ് രാജ്യങ്ങള്‍ക്കും പ്രയോജനം ചെയ്യും. സന്ദര്‍ശന വേളയില്‍ പ്രധാനമന്ത്രി ശ്രീ. എന്‍ഗ്യുയെന്‍ ഹ്വാന്‍ ഫുക്കുമായി വിപുലമായ ചര്‍ച്ചകള്‍ നടത്തും. നമ്മുടെ ഉഭയകക്ഷി ബന്ധത്തിന്റെ മുഴുവന്‍ തലങ്ങളും ഞാന്‍ അവലോകനം ചെയ്യും. വിയറ്റ്‌നാം പ്രസിഡന്റ് ശ്രീ. ട്രാന്‍ ഡെയ് ക്വാങുമായും, വിയറ്റ്‌നാം കമ്മ്യൂണിസ്റ്റ് പാര്‍ട്ടി ജനറല്‍ സെക്രട്ടറി ശ്രീ. എന്‍ഗ്യുയെന്‍ ഫൂ ത്രോങുമായും, വിയറ്റ്‌നാം ദേശീയ അസംബ്ലി അധ്യക്ഷ ശ്രീമതി. എന്‍ഗ്യുയെന്‍ ധി കിം എന്‍ഗാനുമായും ഞാന്‍ കൂടിക്കാഴ്ച നടത്തും. ഇരു രാജ്യങ്ങളിലെയും ജനങ്ങള്‍ക്ക് പരസ്പരം ഗുണപ്പെടുന്ന തരത്തിലുള്ള ശക്തമായ സാമ്പത്തിക ബന്ധം വിയറ്റ്‌നാമുമായി രൂപപ്പെടുത്താന്‍ നാം ആഗ്രഹിക്കുന്നു. രണ്ടു രാജ്യങ്ങളിലെയും ജനങ്ങള്‍ തമ്മിലുള്ള ബന്ധങ്ങള്‍ ശക്തിപ്പെടുത്തുക എന്നതും എന്റെ വിയറ്റ്‌നാം സന്ദര്‍ശനത്തിന്റെ ഉദ്യമങ്ങളില്‍ ഒന്നാണ്. ഇരുപതാം നൂറ്റാണ്ടിന്റെ സമുന്നതരായ നേതാക്കളില്‍ ഒരാളായ ഹോചിമിന് ആദരാഞ്ജലി അര്‍പ്പിക്കാനും എനിക്ക് വിയറ്റ്‌നാമില്‍ അവസരം ലഭിക്കും. ദേശീയ നായകരുടെയും രക്തസാക്ഷികളുടെയും സ്മാരകത്തില്‍ ഞാന്‍ പുഷ്പചക്രം അര്‍പ്പിക്കുകയും ക്വാന്‍ സു പഗോഡ സന്ദര്‍ശിക്കുകയും ചെയ്യും. സെപ്റ്റംബര്‍ 3 മുതല്‍ 5 വരെ നടക്കുന്ന ജി-20 നേതാക്കളുടെ വാര്‍ഷിക ഉച്ചകോടിയില്‍ പങ്കെടുക്കാന്‍ ഞാന്‍ ചൈനയിലെ ഹാങ്ഷൗ സന്ദര്‍ശിക്കും. വിയറ്റ്‌നാമിലെ സുപ്രധാന ഉഭയകക്ഷി സന്ദര്‍ശനത്തിന് ശേഷം ഞാന്‍ ഹാങ്ഷൗവില്‍ എത്തിച്ചേരും. ജി-20 ഉച്ചകോടിയില്‍ അന്താരാഷ്ട്ര രംഗത്തെ വെല്ലുവിളികളെയും മുന്‍ഗണനകളെയും കുറിച്ച് മറ്റു ലോകനേതാക്കളുമായി ഇടപെടാനുള്ള ഒരവസരം എനിക്കുണ്ടാകും. ആഗോള സമ്പദ്ഘടനയെ സുസ്ഥിരവും ദൃഢവുമായ പാതയില്‍ എത്തിക്കുന്നതിനെക്കുറിച്ചും സാമൂഹിക സാമ്പത്തിക സുരക്ഷാ വെല്ലുവിളികളോട് പ്രതികരിക്കുന്നതിനെക്കുറിച്ചും ഞങ്ങള്‍ ചര്‍ച്ച നടത്തും. നമുക്ക് മുന്നിലുള്ള എല്ലാ വിഷയങ്ങളിലും ഇന്ത്യ ക്രിയാത്മകമായി ഇടപെടുകയും പരിഹാരം കണ്ടെത്താന്‍ ശ്രമിക്കുകയും ചെയ്യും. ഒപ്പം ലോകത്തെങ്ങുമുള്ള, പ്രത്യേകിച്ച് വികസ്വര രാഷ്ട്രങ്ങളിലെ ജനങ്ങള്‍ക്ക് ഏറ്റവും കൂടുതല്‍ ആവശ്യമായ സാമൂഹിക-സാമ്പത്തിക സാഹചര്യങ്ങള്‍ അഭിവൃദ്ധിപ്പെടുത്തുന്നതിന് കരുത്തുറ്റതും ഏവരെയും ഉള്‍ക്കൊള്ളുന്നതും, സുസ്ഥിരവുമായ ഒരു അന്താരാഷ്ട്ര സാമ്പത്തിക ക്രമത്തിനായുള്ള കാര്യപരിപാടികള്‍ മുന്നോട്ടു കൊണ്ടുപോകുകയും ചെയ്യും. സൃഷ്ടിപരവും ഫലപ്രദവുമായ ഒരു ഉച്ചകോടിയെ ഞാന്‍ ഉറ്റുനോക്കുന്നു.”
ഇന്ത്യയും ജപ്പാനും തമ്മിലുള്ള ഉഭയകക്ഷി കൈമാറ്റ സംവിധാനത്തിനു മന്ത്രിസഭയുടെ അനുമതി

ഇന്ത്യയും ജപ്പാനും തമ്മില്‍ ഉഭയകക്ഷി കൈമാറ്റ സംവിധാനം (ബി.എസ്.എ.) രൂപീകരിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. 7500 കോടി യു.എസ്.ഡോളര്‍ വരെയുള്ള തുകയ്ക്ക് ഉഭയകക്ഷി കൈമാറ്റ സംവിധാനത്തിനു ബാങ്ക് ഓഫ് ജപ്പാനുമായി കരാര്‍ ഒപ്പുവെക്കുന്നതിന് റിസര്‍വ് ബാങ്ക് ഓഫ് ഇന്ത്യയെ ചുമതലപ്പെടുത്തുകയും ചെയ്തു. സവിശേഷതകള്‍: വിദേശനാണ്യ ശേഖരത്തിലെ ഇടക്കാല ന്യൂനത പരിഹരിക്കുന്നതിന് അടവുശിഷ്ട നില ഭദ്രമായി നിലനിര്‍ത്തുന്നതിനായി ആഭ്യന്തര കറന്‍സിക്കു പകരമായി പരമാവധി 7500 കോടി യു.എസ്. ഡോളര്‍ എക്‌സ്‌ചേഞ്ചും റീ-എക്‌സ്‌ചേഞ്ചും ചെയ്യുന്നതിനായി ഇന്ത്യയും ജപ്പാനുമായുള്ള കരാറാണ് ഇത്. നേട്ടങ്ങള്‍: പ്രതിസന്ധിഘട്ടങ്ങളില്‍ പരസ്പരം സഹായിക്കുന്നതിനും രാജ്യാന്തരതലത്തില്‍ ആത്മവിശ്വാസം നിലനിര്‍ത്തുന്നതിനും പരസ്പരം സഹകരിക്കുന്നതിനായി ഇന്ത്യയും ജപ്പാനും ചേര്‍ന്ന നടപ്പാക്കുന്ന തന്ത്രപരമായ ലക്ഷ്യത്തോടുകൂടിയ നീക്കത്തിന്റെ മികച്ച ഉദാഹരണമാണ് ഇത്. ഇതിലൂടെ ധനലഭ്യത ഉണ്ടാകുമെന്ന നേട്ടം ഇന്ത്യക്കുണ്ട്. ഇന്ത്യയുടെ വിനിമയ നിരക്കിന്റെ സുസ്ഥിരതയില്‍ വിശ്വാസം വര്‍ധിക്കുമെന്നതിനാല്‍ വിദേശ മൂലധനം നേടിയെടുക്കുന്നതിന് ഇന്ത്യന്‍ കമ്പനികള്‍ക്കു കൂടുതല്‍ അവസരം ലഭിക്കും. അടവുശിഷ്ടം സംബന്ധിച്ച വെല്ലുവിളികള്‍ നേരിടാന്‍ കൈമാറ്റ പദ്ധതി നിലവിലുണ്ട് എന്നതിനാല്‍ ആഭ്യന്തര കറന്‍സിക്കു മേലുള്ള ഊഹക്കച്ചവടം കുറയും. ഇത് വിനിമയ നിരക്കിലുള്ള ചാഞ്ചാട്ടം പിടിച്ചുനിര്‍ത്താന്‍ ആര്‍.ബി.ഐക്കു സഹായകമായിത്തീരും. ഇന്ത്യയും ജപ്പാനുമായുള്ള സാമ്പത്തിക സഹകരണത്തിലും സവിശേഷവും തന്ത്രപരവുമായ ആഗോള പങ്കാളിത്തത്തിലും പുതിയ നാഴികക്കല്ലാണ് ഈ കരാര്‍.
രാജ്യത്തിന്റെ വിവിധ ഭാഗങ്ങളില്‍ പ്രതിമകള്‍ തകര്‍ത്തതിനെ പ്രധാനമന്ത്രി ശക്തിയായി അപലപിച്ചു ;

രാജ്യത്തിന്റെ വിവിധ ഭാഗങ്ങളില്‍ പ്രതിമകള്‍ തകര്‍ക്കപ്പെട്ടതിനെ പ്രധാനമന്ത്രി ശ്രീ. നരേന്ദ്ര മോദി ശക്തിയായി അപലപിച്ചു. കുറ്റക്കാരെന്ന് കണ്ടെത്തുന്നവര്‍ക്കെതിരെ കര്‍ശന നടപടി കൈക്കൊള്ളുമെന്നും അദ്ദേഹം വ്യക്തമാക്കി. ഇത് സംബന്ധിച്ച് കേന്ദ്ര ആഭ്യന്തര മന്ത്രി ശ്രീ. രാജ്‌നാഥ് സിംഗുമായി സംസാരിച്ച പ്രധാനമന്ത്രി, ഇത്തരം സംഭവങ്ങളിലെ തന്റെ കടുത്ത അതൃപ്തി രേഖപ്പെടുത്തി. ഇത്തരം നശീകരണ പ്രവണതകളെ കേന്ദ്ര ആഭ്യന്തര മന്ത്രാലയം ഗൗരവത്തില്‍ എടുത്തിട്ടുണ്ട്. ഇത്തരം സംഭവങ്ങള്‍ തടയാന്‍ ആവശ്യമായ എല്ലാ നടപടികളും കൈക്കൊള്ളണമെന്ന് ആഭ്യന്തര മന്ത്രാലയം സംസ്ഥാനങ്ങളോട് ആവശ്യപ്പെട്ടിട്ടുണ്ട്. ഇതുപോലുള്ള നശീകരണ പ്രവൃത്തികളില്‍ ഏര്‍പ്പെടുന്നവരെ നിയമത്തിന്റെ ബന്ധപ്പെട്ട വകുപ്പുകള്‍ ഉപയോഗിച്ച് അറസ്റ്റ് ചെയ്യാനും കര്‍ശന നടപടികള്‍ കൈക്കൊള്ളാനും നിര്‍ദ്ദേശിച്ചിട്ടുണ്ട്.
ശ്രീ മന്നത്തു പത്മനാഭന്റെ ജന്മവാർഷികത്തിൽ പ്രധാനമന്ത്രിയുടെ   ശ്രദ്ധാഞ്ജലി

ശ്രീ മന്നത്തു പത്മനാഭന്റെ ജന്മവാർഷികത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. സാമൂഹിക പരിഷ്‌കരണങ്ങൾ, ഗ്രാമീണ വികസനം, ഇന്ത്യയുടെ സ്വാതന്ത്ര്യസമരം എന്നിവയ്‌ക്കുള്ള അദ്ദേഹത്തിന്റെ സംഭാവനകളെയും പ്രധാനമന്ത്രിപ്രകീർത്തിച്ചു. പ്രധാനമന്ത്രി ട്വീറ്റ് ചെയ്തു; “ശ്രീ മന്നത്തു പത്മനാഭന്റെ ജന്മദിനത്തിൽ അദ്ദേഹത്തിന് ആദരാഞ്ജലികൾ. സാമൂഹിക പരിഷ്കരണത്തിനുള്ള അദ്ദേഹത്തിന്റെ സംഭാവനകളും സേവനവും നിരവധി പേരെ പ്രചോദിപ്പിക്കുന്നു. ഗ്രാമീണ വികസനം പോഷിപ്പിക്കുന്നതിലെ ശ്രമങ്ങൾക്ക് അദ്ദേഹം പരക്കെ ബഹുമാനിക്കപ്പെട്ടു, കൂടാതെ ഇന്ത്യയുടെ സ്വാതന്ത്ര്യ സമരത്തിന് അദ്ദേഹം വലിയ സംഭാവനകൾ നൽകി."
ഐ.എല്‍.ഒയുടെ കുറഞ്ഞ പ്രായം സംബന്ധിച്ച കണ്‍വെന്‍ഷന്‍, 1973 (നമ്പര്‍: 138), ബാലവേലയുടെ ഏറ്റവും ഹീനമായ രീതികള്‍ സംബന്ധിച്ച കണ്‍വെന്‍ഷന്‍, 1999 (നമ്പര്‍: 182) എന്നിവ അംഗീകരിക്കുന്നതിനു മന്ത്രിസഭയുടെ അനുമതി

രാജ്യാന്തര തൊഴില്‍ സംഘടന(ഐ.എല്‍.ഒ.)യുടെ കുറഞ്ഞ പ്രായം സംബന്ധിച്ച കണ്‍വെന്‍ഷന്‍, 1973 (നമ്പര്‍: 138), ഏറ്റവും ഹീനമായ രീതിയിലുള്ള ബാലവേലകള്‍ സംബന്ധിച്ച കണ്‍വെന്‍ഷന്‍, 1999 (നമ്പര്‍: 182) എന്നിവ അംഗീകരിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭ അനുമതി നല്‍കി. ഇതില്‍ ആദ്യത്തേതു തൊഴിലെടുപ്പിക്കാവുന്ന കുറഞ്ഞ പ്രായം സംബന്ധിച്ചും രണ്ടാമത്തേത് ബാലവേലയുടെ ഏറ്റവും ഹീനമായ രീതികള്‍ സംബന്ധിച്ചും ഉള്ളതാണ്. 1919ല്‍ നിലവില്‍ വന്ന ഐ.എല്‍.ഒയുടെ സ്ഥാപകാംഗമാണ് ഇന്ത്യ. നിലവില്‍ സംഘടനയില്‍ 187 അംഗങ്ങളുണ്ട്. കണ്‍വെന്‍ഷനുകള്‍, ശുപാര്‍ശകള്‍, നിബന്ധനകള്‍ എന്നീ മാര്‍ഗങ്ങളിലൂടെ രാജ്യാന്തര മാനദണ്ഡങ്ങള്‍ സൃഷ്ടിക്കുകയാണ് ഐ.എല്‍.ഒയുടെ പ്രധാന പ്രവര്‍ത്തനം. ഇന്ത്യ ഇതിനകം 45 കണ്‍വെന്‍ഷനുകള്‍ അംഗീകരിച്ചിട്ടുണ്ട്. അവയില്‍ 42 എണ്ണം ഇപ്പോള്‍ പ്രാബല്യത്തിലുണ്ട്. ഇവയില്‍ നാലെണ്ണം അടിസ്ഥാനപരമായ കാര്യങ്ങള്‍ സംബന്ധിച്ചുള്ളവയാണ്.
ജനകീയ പദ്മ പുരസ്‌കാര ജേതാവ് ദുലാരി ദേവിയുടെ സമ്മാനത്തിന് പ്രധാനമന്ത്രി നന്ദി രേഖപ്പെടുത്തി

പദ്മ പുരസ്‌കാര ജേതാവ് ദുലാരി ദേവി ജിയുടെ സമ്മാനത്തിന് പ്രധാനമന്ത്രി ശ്രീ. നരേന്ദ്ര മോദി കൃതജ്ഞത രേഖപ്പെടുത്തി ഒരു ട്വീറ്റിൽ ശ്രീ മോദി പറഞ്ഞു: " ജനകീയ പദ്മ പുരസ്കാരം ലഭിച്ചവരിൽ ദുലാരി ദേവി ജിയും ഉൾപ്പെടുന്നു. ബീഹാറിലെ മധുബനിയിൽ നിന്നുള്ള പ്രതിഭാധനയായ കലാകാരിയാണ് അവർ. ചടങ്ങിന് ശേഷം അവാർഡ് ജേതാക്കളുമായുള്ള അനൗപചാരിക സംഭാഷണത്തിനിടെ, അവർ തന്റെ കലാസൃഷ്ടികൾ എനിക്ക് സമ്മാനിച്ചു. അവരുടെ നടപടിയിൽ വിനയാന്വിതനായി. അവർക്ക് എന്റെ നന്ദി."
അരുണ്‍ ജെയ്റ്റ്ലിയുടെ ആദ്യ പുണ്യ തിഥിയില്‍ അദ്ദേഹത്തെ അനുസ്മരിച്ച്  പ്രധാനമന്ത്രി

അരുണ്‍ ജെയ്റ്റ്ലിയുടെ ആദ്യ പുണ്യ തിഥിയില്‍ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തെ അനുസ്മരിച്ചു. ”കഴിഞ്ഞ വര്‍ഷം ഈ ദിവസമാണ് നമുക്ക് ശ്രീ അരുണ്‍ ജെയ്റ്റ്‌ലി ജിയെ നഷ്ടപ്പെട്ടത്. എനിക്ക് എന്റെ സുഹൃത്തിന്റൈ അഭാവം നന്നായി അനുഭവപ്പെടുന്നു. അരുണ്‍ ജി ചുറുചുറുക്കോടെ ഇന്ത്യയെ സേവിച്ചു. അദ്ദേഹത്തിന്റെ നര്‍മ്മോക്തി്, ബുദ്ധിശക്തി, നിയമപരിജ്ഞാനം, ഊഷ്മള വ്യക്തിത്വം എന്നിവ ഐതിഹാസികമായിരുന്നു.”- പ്രധാനമന്ത്രി ട്വീറ്റ് ചെയ്തു
2018 ലെ കാര്‍ഷിക കയറ്റുമതി നയത്തിന് മന്ത്രിസഭയുടെ അംഗീകാരം

2018ലെ കാര്‍ഷിക കയറ്റുമതി നയത്തിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. കാര്‍ഷികനയം നടപ്പാക്കുന്നതിന് മേല്‍നോട്ടം വഹിക്കുന്നതിനായി കേന്ദ്ര വാണിജ്യമന്ത്രാലയം നോഡല്‍ വകുപ്പായും വിവിധ മന്ത്രാലയങ്ങള്‍/വകുപ്പുകള്‍, ഏജന്‍സികള്‍ എന്നിവയില്‍ നിന്നുള്ള പ്രതിനിധികളും ബന്ധപ്പെട്ട സംസ്ഥാന ഗവണ്‍മെന്റുകളുടെ പ്രതിനിധികളും അടങ്ങുന്ന ഒരു നിരീക്ഷണ ചട്ടക്കൂട് കേന്ദ്ര തലത്തില്‍ രൂപീകരിക്കണമെന്ന് നിര്‍ദ്ദേശവും അംഗീകരിച്ചു. കര്‍ഷകരുടെ വരുമാനം 2022 ഓടെ ഇരട്ടിയാക്കുകയെന്ന നയം ഗവണ്‍മെന്റ് പ്രഖ്യാപിച്ചിട്ടുണ്ട്. ആ ലക്ഷ്യം നേടിയെടുക്കുന്നതിന് കാര്‍ഷികോല്‍പ്പന്നങ്ങളുടെ കയറ്റുമതി പരമപ്രധാനമായ പങ്കുവഹിക്കും. കാര്‍ഷിക കയറ്റുമതിക്ക് പ്രചോദനം നല്‍കുന്നതിനായാണ് സമഗ്രമായ ” കാര്‍ഷിക കയറ്റുമതി നയം” ഗവണ്‍മെന്റ് കൊണ്ടുവന്നത്. കാര്‍ഷിക കയറ്റുമതി ഇരട്ടിയാക്കാനും ആഗോള മൂല്യശൃംഖലയുമായി ഇന്ത്യന്‍ കര്‍ഷകരേയും കാര്‍ഷിക ഉല്‍പ്പന്നങ്ങളേയും സമന്വയിമപ്പിക്കുകയും ഇതിന്റെ ഉദ്ദേശ്യമാണ്. കാര്‍ഷിക കയറ്റുമതി നയത്തിന്റെ കാഴ്ചപ്പാട് താഴെപ്പറയുന്ന പ്രകാരമാണ്: ”കാര്‍ഷികരംഗത്ത് ഇന്ത്യയെ ഒരു ആഗോള ശക്തിയാക്കുന്നതിനും കര്‍ഷകരുടെ വരുമാനം ഇരട്ടിയാക്കുന്നതിനും ഇന്ത്യല്‍ കാര്‍ഷികമേഖലയുടെ കയറ്റുമതി ശേഷിയെ അനുയോജ്യമായ നയത്തിലൂടെ പരമാവധി പ്രയോജപ്പെടുത്തുക.” ലക്ഷ്യങ്ങള്‍: കാര്‍ഷിക കയറ്റുമതിനയത്തിന്റെ ലക്ഷ്യങ്ങള്‍ താഴെപ്പറയുന്നു: · അനുയോജ്യമായ ഒരു വിപണന ഭരണക്രമീകരണത്തിലൂടെ കാര്‍ഷിക കയറ്റുമതി ഇപ്പോഴത്തെ 30 ബില്യണ്‍ യു.എസ് ഡോളറിനുമുകളില്‍ എന്നതില്‍ നിന്ന് 2022 ഓടെ 60 മില്യണ്‍ യു.എസ്. ഡോളറിന് മുകളില്‍ എന്നതിലെത്തിക്കുകയും അതിന് ശേഷം അടുത്ത ഏതാനും വര്‍ഷങ്ങള്‍ കൊണ്ട് 100 ബില്യണ്‍ യു.എസ്. ഡോളറില്‍ എത്തിക്കുക. – നമ്മുടെ മൊത്തം കയറ്റുമതി, ലക്ഷ്യസ്ഥാനങ്ങള്‍ എന്നിവ വൈവിദ്ധ്യവല്‍ക്കരിക്കുകയും നശിച്ചുപോകുന്ന കാര്‍ഷിക ഉല്‍പ്പന്നങ്ങള്‍ക്ക് ഊന്നല്‍ നല്‍കികൊണ്ട് ഉയര്‍ന്ന മൂല്യ-മൂല്യവര്‍ദ്ധിത കാര്‍ഷിക കയറ്റുമതിക്ക് പ്രോത്സാഹനം നല്‍കുക. – പുതുമയുള്ളതും, തദ്ദേശീയവുമായ, ജൈവ, ഗ്രോത്രപരമായ, പരമ്പരാഗത, പരമ്പരാഗതമല്ലാത്ത കാര്‍ഷിക ഉല്‍പ്പന്നങ്ങളുടെ കയറ്റുമതി പ്രോത്സാഹിപ്പിക്കുക. – വിപണിയുമായി വേഗത്തില്‍ ബന്ധപ്പെടുന്നതിനും തടസങ്ങള്‍ ഒഴിവാക്കുന്നതിനും സസ്യങ്ങളുടെ ആരോഗ്യവുമായി ബന്ധപ്പെട്ട വിഷയങ്ങള്‍ കൈകാര്യം ചെയ്യുന്നതിന് ഒരു സ്ഥാപനവല്‍കൃതമായ സംവിധാനം ലഭ്യമാക്കുക. – ആഗോള മൂല്യ ശൃംഖലയുമായി കഴിയുന്നത്ര വേഗം സംയോജിച്ചു കൊണ്ട് ലോകത്തില്‍ ഇന്ത്യയുടെ കാര്‍ഷിക പങ്ക് ഇരട്ടിയാക്കുന്നത് വേഗത്തിലാക്കുക. കാര്‍ഷിക കയറ്റുമതി നയത്തിലെ ഘടകങ്ങള്‍: കാര്‍ഷിക കയറ്റുമതി നയത്തിലെ ശിപാര്‍ശകള്‍ രണ്ടു വിഭാഗങ്ങളായാണ് തിരിച്ചിരിക്കുന്നത്.-തന്ത്രപരവും പ്രവര്‍ത്തനപരവും-വിശദാംശങ്ങള്‍ ചുവടെ: തന്ത്രപരം- -നയപരമായ നടപടികള്‍ -അടിസ്ഥാനസൗകര്യ ചരക്ക് നീക്കല്‍ സഹായം -കയറ്റുമതി പ്രോത്സാഹിപ്പിക്കുന്നതിന് സമഗ്ര സമീപനം -കാര്‍ഷിക കയറ്റുമതിയില്‍ സംസ്ഥാന ഗവണ്‍മെന്റുകളുടെ കൂടുതല്‍ പങ്കാളിത്തം -ക്ലസ്റ്ററുകള്‍ക്ക് ശ്രദ്ധ – മൂല്യവര്‍ദ്ധിത കയറ്റുമതി പ്രോത്സാഹിപ്പിക്കുക. -‘ബ്രാന്‍ഡ് ഇന്ത്യ’യുടെ വിപണനവും പ്രചരണവും പ്രവര്‍ത്തനപരം – ഉല്‍പ്പാദന സംസ്‌ക്കരണ മേഖലകളില്‍ സ്വകാര്യ നിക്ഷേപങ്ങള്‍ ആകര്‍ഷിക്കുക. – ഏറ്റവും ശക്തമായ ഗുണനിലവാര ഭരണവ്യവസ്ഥ സ്ഥാപിക്കുക. – ഗവേഷണവും വികസനവും – പലവിധത്തിലുള്ളവ
ഇമാം ഹുസൈന്‍ (സ അ) യുടെ രക്തസാക്ഷിത്വ അനുസ്മരണമായ അഷറ മുബാറക്കയില്‍ പ്രധാനമന്ത്രി സംബന്ധിക്കും

ഇമാം ഹുസൈന്‍ (സ അ) യുടെ രക്തസാക്ഷിത്വ അനുസ്മരണത്തോ ടനുബന്ധിച്ച് ദാവൂദി ബോറ സമൂഹത്തിന്റെ ആഭിമുഖ്യത്തില്‍ 2018 സെപ്റ്റംബര്‍ 14 ന് ഇന്‍ഡോറില്‍ സംഘടിപ്പക്കുന്ന അഷറ മുബാറക്കയില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. അദ്ദേഹം ജനാവലിയെ അഭിസംബോധന ചെയ്യും. ദാവൂദി ബോറ സമൂഹത്തിന്റെ ആദ്ധ്യാത്മിക തലവന്‍ ഡോ. സയ്യദ്‌ന മുഫദ്ദാല്‍ സൈഫുദീന്‍, മധ്യ പ്രദേശ് മുഖ്യമന്ത്രി ശ്രീ. ശിവരാജ് സിംഗ് ചൗഹാന്‍ എന്നിവരും പ്രസംഗിക്കും.
കിഗലി കരാറിനെ പ്രധാനമന്ത്രി സ്വാഗതം ചെയ്തു

കാലാവസ്ഥാ വ്യതിയാനത്തിനു കാരണമാകൂന്ന ഹൈഡ്രോ ഫ്‌ളൂറോ കാര്‍ബണുകളു(എച്ച്.എഫ്.സികള്‍)ടെ ഉപയോഗം നിയന്ത്രിക്കുക എന്ന ലക്ഷ്യത്തോടെ ഇന്ത്യ ഉള്‍പ്പെടെ 197 രാഷ്ട്രങ്ങള്‍ റുവാണ്ടയിലെ കിഗലിയില്‍ ഒപ്പുവെച്ച കിഗലി കരാറിനെ പ്രധാനമന്ത്രി ശ്രീ. നരേന്ദ്ര മോദി സ്വാഗതം ചെയ്തു. ‘മോണ്‍ട്രിയേല്‍ പ്രോട്ടോക്കോളിന് അനുബന്ധമായി ഇന്നു രാവിലെ കിഗലി കരാര്‍ ഒപ്പുവെക്കപ്പെട്ടത് ഒരു ചരിത്രപരമായ നിമിഷമാണ്. ഭൂമിയെ സംബന്ധിച്ച് നീണ്ടുനില്‍ക്കുന്ന ഫലം ഈ കരാര്‍ പ്രദാനം ചെയ്യും. ഈ നൂറ്റാണ്ട് അവസാനിക്കുമ്പോഴേക്കും ആഗോളതാപനില 0.5 ഡിഗ്രി താഴ്ത്തിക്കൊണ്ടുവരാനും പാരീസില്‍ നാം നിശ്ചയിച്ച ലക്ഷ്യങ്ങള്‍ നേടാനും കരാര്‍ സഹായകമാകും. ഇന്ത്യയും മറ്റു രാഷ്ട്രങ്ങളും കൈക്കൊണ്ട വഴക്കവും സഹകരണവുമാണ് ഉചിതവും സന്തുലിതവും ഉയര്‍ന്ന ലക്ഷ്യത്തോടു കൂടിയതുമായ എച്ച്.എഫ്.സി. കരാര്‍ യാഥാര്‍ഥ്യമാക്കിയത്. പുറംതള്ളപ്പെടുന്ന കാര്‍ബണിന്റെ അളവ് പരമാവധി കുറച്ചുകൊണ്ടുവരാന്‍ സഹായകമായ സാങ്കേതികവിദ്യ വികസിപ്പിച്ചെടുക്കാന്‍ ഇന്ത്യ പോലുള്ള രാഷ്ട്രങ്ങള്‍ക്കു കരാര്‍ സഹായകമാകും. ഗുരുതരമായ ഒരു പ്രശ്‌നത്തെ നേരിടാനും ഹരിതാഭമായ ഭൂമി സൃഷ്ടിക്കാനുമായി ഒരുമിച്ച എല്ലാ രാഷ്ട്രങ്ങളെയും ഞാന്‍ അഭിനന്ദിക്കുന്നു.’, പ്രധാനമന്ത്രി വ്യക്തമാക്കി.
പ്രധാനമന്ത്രി ജനങ്ങള്‍ക്കു ബുദ്ധപൂര്‍ണിമ ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്കു ബുദ്ധപൂര്‍ണിമ ആശംസകള്‍ നേര്‍ന്നു. ‘എല്ലാവര്‍ക്കും ബുദ്ധപൂര്‍ണിമ ആശംസകള്‍. നാം ഇന്ന് ഗൗതമബുദ്ധന്റെ മാതൃകാപരമായ ആശയങ്ങളെ അനുസ്മരിക്കുകയാണ്. അദ്ദേഹത്തിന്റെ കുലീനത നിറഞ്ഞ ചിന്തകള്‍ എത്രയോ തലമുറകളെ മുന്നോട്ടുനയിക്കും. ഐക്യവും നീതിബോധവും അനുകമ്പയുമുള്ള സമൂഹത്തിന്റെ സൃഷ്ടിക്കായി പ്രവര്‍ത്തിക്കുന്നതിനുള്ള ഊര്‍ജം ഗൗതമ ബുദ്ധന്‍ നമുക്കു പകര്‍ന്നുതരുന്നു.’, പ്രധാനമന്ത്രി തന്റെ സന്ദേശത്തില്‍ വ്യക്തമാക്കി.
സുവോളജിക്കൽ സർവേ ഓഫ് ഇന്ത്യയും ഇന്റർനാഷണൽ ബാർകോഡ് ഓഫ് ലൈഫും തമ്മിലുള്ള ധാരണാപത്രത്തിന്‌ കേന്ദ്രമന്ത്രിസഭയുടെ അംഗീകാരം

കേന്ദ്ര പരിസ്ഥിതി,വനം, കാലാവസ്ഥാ വ്യതിയാന മന്ത്രാലയത്തിന്റെ കീഴിലുള്ള സുവോളജിക്കൽ സർവേ ഓഫ് ഇന്ത്യയും (ഇസഡ്ഐ) കനേഡിയൻ സന്നദ്ധ കോർപ്പറേഷനായ ഇന്റർനാഷനൽ ബാർകോഡ്‌ ഓഫ്‌ ലൈഫും (ഐബിഒഎൽ) തമ്മിൽ 2020 ജൂണിൽ ഒപ്പുവച്ച ധാരണാപത്രത്തിന്‌ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭ അംഗീകാരം നൽകി. വിവിധ ജീവിവർഗങ്ങളെ വേഗത്തിലും കൃത്യമായും തിരിച്ചറിയുന്നതിനുള്ള ഒരു മാർഗ്ഗമായ ഡി‌എൻ‌എ ബാർ‌കോഡിംഗിനുവേണ്ടിയുള്ള കൂടുതൽ‌ പരിശ്രമങ്ങൾ‌ക്കായാണ്‌ സുവോളജിക്കൽ സർവേ ഓഫ് ഇന്ത്യയും ഇന്റർനാഷനൽ ബാർകോഡ്‌ ഓഫ്‌ ലൈഫും സംയുക്‌തമായി പ്രവർത്തിക്കുന്നത്‌. ആഗോള തലത്തിൽ ഡാറ്റാബേസ് വിപുലീകരിക്കാൻ മനുഷ്യ, സാമ്പത്തിക വിഭവങ്ങൾ മാറ്റിവച്ചിട്ടുള്ള രാജ്യങ്ങളുടെ ഗവേഷക കൂട്ടായ്‌മയാണ് ഐബിഒഎൽ. ഈ ധാരണാപത്രം വഴി അന്താരാഷ്‌ട്രതലത്തിലുള്ള ബയോസ്‌കാൻ, പ്ലാനറ്ററി ബയോഡൈവേഴ്‌സിറ്റി മിഷൻ എന്നിവയിൽ പങ്കെടുക്കാൻ സുവോളജിക്കൽ സർവേ ഓഫ് ഇന്ത്യക്ക്‌ സാധിക്കും.
പ്രധാനമന്ത്രി ഡല്‍ഹിയിലെ വിവിധ ഭാഗങ്ങളിലുണ്ടായ സ്ഥിതിഗതികള്‍ അവലോകനം ചെയ്തു

പ്രധാനമന്ത്രി ശ്രീ. നരേന്ദ്ര മോദി വിവിധ ഭാഗങ്ങളിലുണ്ടായ സ്ഥിതിഗതികള്‍ അവലോകനം ചെയ്തു. ‘ഡല്‍ഹിയിലെ വിവിധ ഭാഗങ്ങളിലുണ്ടായ സ്ഥിതിഗതികള്‍ സമഗ്രമായി അവലോകനം ചെയ്തു. താഴെക്കിടയില്‍ സമാധാനവും, സാധാരണ നിലയും ഉറപ്പാക്കാന്‍ പോലീസും മറ്റ് ഏജന്‍സികളും പരിശ്രമിച്ച് കൊണ്ടിരിക്കുന്നു. സമാധാനവും സാഹോദര്യവും നമ്മുടെ ധര്‍മ്മചിന്തയുടെ കേന്ദ്രമാണ്. എല്ലാ സമയത്തും ഡല്‍ഹിയില്‍ സാഹോദര്യവും, സമാധാനവും നിലനിറുത്താന്‍ ഞാന്‍ എന്റെ സഹോദരീ സഹോദരന്മാരോട് അഭ്യര്‍ത്ഥിക്കുന്നു. എത്രയും പെട്ടെന്ന് ശാന്തിയും, സാധാരണ നിലയും പുനസ്ഥാപിക്കുകയെന്നുള്ളത് പ്രധാനമാണ്’, പ്രധാനമന്ത്രി പറഞ്ഞു.
റോട്ടറി ഇന്റർനാഷണൽ ആഗോള  കൺവെൻഷനെ  പ്രധാനമന്ത്രി അഭിസംബോധന ചെയ്തു

പ്രധാനമന്ത്രി ശ്രീ നരേന്ദ്ര മോദി ഇന്ന് വീഡിയോ സന്ദേശത്തിലൂടെ റോട്ടറി ഇന്റർനാഷണൽ ആഗോള കൺവെൻഷനെ അഭിസംബോധന ചെയ്തു. റൊട്ടേറിയൻമാരെ ‘വിജയത്തിന്റെയും സേവനത്തിന്റെയും യഥാർത്ഥ മിശ്രണം’ എന്ന് വിശേഷിപ്പിച്ച പ്രധാനമന്ത്രി, “ഈ അളവിലുള്ള ഓരോ റോട്ടറി സമ്മേളനവും ഒരു ചെറു-ആഗോള സഭ പോലെയാണെന്ന് പറഞ്ഞു. അതിന് വൈവിധ്യവും ചടുലതയും ഉണ്ട്. " റോട്ടറിയുടെ ‘സേവനം അവനവന് ഉപരിയായി ’, ‘ഏറ്റവും നന്നായി സേവിക്കുന്നവർ ഏറ്റവും കൂടുതൽ ലാഭമുണ്ടാക്കുന്നു ’ എന്നീ രണ്ട് മുദ്രാവാക്യങ്ങൾ ചൂണ്ടിക്കാട്ടി, ഇവ മുഴുവൻ മനുഷ്യരാശിയുടെയും ക്ഷേമത്തിനായുള്ള സുപ്രധാന തത്വങ്ങളാണെന്നും നമ്മുടെ സന്യാസിമാരുടെയും ഋഷിമാരുടെയും അനുശാസനങ്ങൾ പ്രതിധ്വനിക്കുന്നതാണെന്നും പ്രധാനമന്ത്രി പറഞ്ഞു. മറ്റുള്ളവർക്ക് വേണ്ടി ജീവിക്കുന്നത് എന്താണെന്ന് പ്രവർത്തിയിലൂടെ കാണിച്ചുതന്ന ബുദ്ധന്റെയും മഹാത്മാഗാന്ധിയുടെയും നാടാണ് നമ്മുടേതെന്നും അദ്ദേഹം കൂട്ടിച്ചേർത്തു. സ്വാമി വിവേകാനന്ദനെ ഉദ്ധരിച്ച് പ്രധാനമന്ത്രി പറഞ്ഞു, “നമ്മളെല്ലാവരും പരസ്പരാശ്രിതവും പരസ്പരം കൂട്ടിയിണക്കപ്പെട്ടതും ,പരസ്പരബന്ധിതവുമായ ഒരു ലോകത്തിലാണ് നിലനിൽക്കുന്നത്. അതുകൊണ്ടാണ്, നമ്മുടെ ഗ്രഹത്തെ കൂടുതൽ സമൃദ്ധവും സുസ്ഥിരവുമാക്കാൻ വ്യക്തികളും സംഘടനകളും ഗവണ്മെന്റുകളും ഒരുമിച്ച് പ്രവർത്തിക്കേണ്ടത് പ്രധാനമാണ്. ഭൂമിയിൽ നല്ല സ്വാധീനം ചെലുത്തുന്ന നിരവധി കാര്യങ്ങളിൽ കഠിനാധ്വാനം ചെയ്യുന്ന റോട്ടറി ഇന്റർനാഷണലിനെ അദ്ദേഹം പ്രശംസിച്ചു. പരിസ്ഥിതി സംരക്ഷണത്തിനായുള്ള ശ്രമങ്ങളിൽ ഇന്ത്യ മുന്നിലാണെന്നും അദ്ദേഹം പറഞ്ഞു. “സുസ്ഥിര വികസനം കാലഘട്ടത്തിന്റെ ആവശ്യമാണ്. നൂറ്റാണ്ടുകൾ പഴക്കമുള്ള പ്രകൃതിയോട് ഇണങ്ങി ജീവിക്കാനുള്ള നമ്മുടെ ധാർമ്മികതയിൽ നിന്ന് പ്രചോദനം ഉൾക്കൊണ്ട്, 1.4 ബില്യൺ ഇന്ത്യക്കാർ നമ്മുടെ ഭൂമിയെ ശുദ്ധവും ഹരിതാഭവുമാക്കാൻ സാധ്യമായ എല്ലാ ശ്രമങ്ങളും നടത്തുന്നു, ”പ്രധാനമന്ത്രി പറഞ്ഞു. അന്താരാഷ്ട്ര സൗരോർജജ സഖ്യം , ‘ഒരു സൂര്യൻ, ഒരു ലോകം, ഒരു ഗ്രിഡ്’, ലൈഫ് – ലൈഫ് സ്റ്റൈൽ ഫോർ എൻവയോൺമെന്റ് തുടങ്ങിയ ഇന്ത്യയുടെ സംരംഭങ്ങളും അദ്ദേഹം ഉദാഹരണമായി ചൂണ്ടിക്കാട്ടി . 2070-ഓടെ നെറ്റ് സീറോ കൈവരിക്കാനുള്ള ഇന്ത്യയുടെ പ്രതിബദ്ധതയെ ലോക സമൂഹവും അഭിനന്ദിച്ചിട്ടുണ്ടെന്നും അദ്ദേഹം അറിയിച്ചു. ശുദ്ധമായ കുടിവെള്ളം, ശുചിത്വം, ആരോഗ്യപരിപാലനം എന്നീ രംഗങ്ങളിലെ റോട്ടറി ഇന്റർനാഷണലിന്റെ പ്രവർത്തനങ്ങളെ അഭിനന്ദിച്ച പ്രധാനമന്ത്രി, ശുചിത്വ ഭാരത ദൗത്യത്തിന്റെ നേട്ടങ്ങളെക്കുറിച്ച് സംസാരിച്ചു, അതായത് അഞ്ച് വർഷത്തിനുള്ളിൽ സമ്പൂർണ ശുചിത്വ കവറേജ്. പുതിയ അവബോധവും യാഥാർത്ഥ്യവും കാരണം രൂപപ്പെട്ട ജലസംരക്ഷണം, ആത്മനിർഭർ ഭാരത് തുടങ്ങിയ പ്രസ്ഥാനങ്ങളെക്കുറിച്ചും അദ്ദേഹം സംസാരിച്ചു. ഇന്ത്യയിലെ ഊർജ്ജസ്വലമായ സ്റ്റാർട്ടപ്പ് മേഖലയെക്കുറിച്ചും പ്രധാനമന്ത്രി എടുത്തു പറഞ്ഞു. ഇന്ത്യയിൽ മാനവരാശിയുടെ ഏഴിലൊന്ന് വസിക്കുന്നതിനാൽ, ഇന്ത്യയുടെ ഏത് നേട്ടവും ലോകത്തിൽ നല്ല സ്വാധീനം ചെലുത്തുമെന്ന് അദ്ദേഹം പറഞ്ഞു. കോവിഡ്-19 വാക്‌സിൻ ഗാഥയും 2030-ലെ ആഗോള ലക്ഷ്യത്തിന് 5 വർഷം മുമ്പ്, 2025-ഓടെ ക്ഷയരോഗം ഇല്ലാതാക്കാനുള്ള ശ്രമങ്ങളും അദ്ദേഹം ഉദാഹരണമായി ഉദ്ധരിച്ചു. താഴെത്തട്ടിലുള്ള ഈ ശ്രമങ്ങൾക്ക് പിന്തുണ നൽകാൻ റോട്ടറി കുടുംബത്തെ ശ്രീ മോദി ക്ഷണിച്ചു. കൂടാതെ ലോകമെമ്പാടും വൻതോതിൽ യോഗ ദിനം ആചരിക്കാൻ അദ്ദേഹം അവരോട് ആവശ്യപ്പെട്ടു.
2020ലെ ദേശീയ കായിക, സാഹസിക അവാര്‍ഡ് ജേതാക്കളെ പ്രധാനമന്ത്രി അഭിനന്ദിച്ചു

2020ലെ ദേശീയ കായിക, സാഹസിക അവാര്‍ഡ് ജേതാക്കളെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘2020ലെ ദേശീയ കായിക, സാഹസിക അവാര്‍ഡ് ലഭിച്ച എല്ലാ പ്രതിഭനിറഞ്ഞ കായിക താരങ്ങള്‍ക്കും അഭിനന്ദനങ്ങള്‍. ഈ കായിക താരങ്ങളില്‍നിന്ന് ഏറെ പഠിക്കാനുണ്ട്. അവരുടെ വിജയം വളര്‍ന്നുവരുന്ന കായിക പ്രതിഭകള്‍ക്കു പ്രചോദനമായിത്തീരുന്നു. അവാര്‍ഡ് ജേതാക്കള്‍ക്കു ശോഭനമായ ഭാവി നേരുന്നു’, പ്രധാനമന്ത്രി പറഞ്ഞു.
കൊൽക്കത്തയിലെ  ചിത്തരഞ്ജൻ നാഷണൽ ക്യാൻസർ ഇൻസ്റ്റിറ്റ്യൂട്ടിന്റെ രണ്ടാമത്തെ കാമ്പസ് പ്രധാനമന്ത്രി  ജനുവരി 7ന്  ഉദ്ഘാടനം ചെയ്യും

കൊൽക്കത്തയിലെ ചിത്തരഞ്ജൻ നാഷണൽ ക്യാൻസർ ഇൻസ്റ്റിറ്റ്യൂട്ടിന്റെ (സി എൻ സി ഐ ) രണ്ടാമത്തെ കാമ്പസ് 2022 ജനുവരി 7 ന് ഉച്ചയ്ക്ക് 1 മണിക്ക് പ്രധാനമന്ത്രി ശ്രീ നരേന്ദ്ര മോദി വീഡിയോ കോൺഫറൻസിംഗിലൂടെ ഉദ്ഘാടനം ചെയ്യും. രാജ്യത്തിന്റെ എല്ലാ ഭാഗങ്ങളിലും ആരോഗ്യ സൗകര്യങ്ങൾ വികസിപ്പിക്കുന്നതിനും നവീകരിക്കുന്നതിനുമുള്ള പ്രധാനമന്ത്രിയുടെ കാഴ്ചപ്പാടിന് അനുസൃതമായാണ് സിഎൻസിഐയുടെ രണ്ടാമത്തെ കാമ്പസ് നിർമ്മിച്ചിരിക്കുന്നത്. സി എൻ സി ഐ കാൻസർ രോഗികളുടെ വർധിച്ച ഭാരത്തെ അഭിമുഖീകരിക്കുന്നതിനാൽ , വിപുലീകരണത്തിന്റെ ആവശ്യം കുറച്ചുകാലമായി അനുഭവപ്പെടുന്നു. രണ്ടാം കാമ്പസിലൂടെ ഈ ആവശ്യം നിറവേറ്റപ്പെടും. സി എൻ സി ഐ യുടെ രണ്ടാമത്തെ കാമ്പസ് 530 കോടി രൂപ ചെലവിലാണ് നിർമ്മിച്ചിരിക്കുന്നത്, അതിൽ ഏകദേശം 400 കോടി രൂപ കേന്ദ്ര ഗവണ്മെന്റും ബാക്കി പശ്ചിമ ബംഗാൾ ഗവണ്മെന്റും 75:25 എന്ന അനുപാതത്തിൽ നൽകിയിട്ടുണ്ട്. ക്യാൻസർ രോഗനിർണയം, സ്റ്റേജിംഗ്, ചികിത്സ, പരിചരണം എന്നിവയ്ക്കുള്ള അത്യാധുനിക അടിസ്ഥാന സൗകര്യങ്ങളുള്ള 460 കിടക്കകളുള്ള സമഗ്ര കാൻസർ സെന്റർ യൂണിറ്റാണ് കാമ്പസ്. ന്യൂക്ലിയർ മെഡിസിൻ (പിഇടി), 3.0 ടെസ്‌ല എംആർഐ, 128 സ്ലൈസ് സിടി സ്കാനർ, റേഡിയോ ന്യൂക്ലിഡ് തെറാപ്പി യൂണിറ്റ്, എൻഡോസ്കോപ്പി സ്യൂട്ട്, ആധുനിക ബ്രാക്കിതെറാപ്പി യൂണിറ്റുകൾ തുടങ്ങിയ ആധുനിക സൗകര്യങ്ങളോടെയാണ് കാമ്പസ് സജ്ജീകരിച്ചിരിക്കുന്നത്. വിപുലമായ കാൻസർ ഗവേഷണ കേന്ദ്രമായും പ്രവർത്തിക്കുന്ന കാമ്പസ്, കാൻസർ രോഗികളുടെ, പ്രത്യേകിച്ച് രാജ്യത്തിന്റെ കിഴക്കൻ, വടക്ക്-കിഴക്കൻ ഭാഗങ്ങളിൽ നിന്നുള്ള രോഗികളുടെ സമഗ്ര പരിചരണം ഉറപ്പാക്കും.
പ്രധാനമന്ത്രി മോദി കൊല്‍ക്കത്തയില്‍ കൊല്‍ക്കത്ത പോര്‍ട്ട് ട്രസ്റ്റിന്റെ 150ാമതു വാര്‍ഷികാഘോഷത്തില്‍ പങ്കെടുത്തു; രബീന്ദ്ര സേതുവിന്റെ ഇന്ററാക്റ്റീവ് ലൈറ്റ് & സൗണ്ട് ഷോ ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി കൊല്‍ക്കത്തയില്‍ കൊല്‍ക്കത്ത പോര്‍ട്ട് ട്രസ്റ്റിന്റെ 150ാമതു വാര്‍ഷികാഘോഷത്തില്‍ പങ്കെടുത്തു. ചടങ്ങില്‍വെച്ച് കൊല്‍ക്കത്തയിലെ രബീന്ദ്ര സേതു(ഹൗറ പാലം)വിന്റെ ഇന്ററാക്റ്റീവ് ലൈറ്റ് & സൗണ്ട് ഷോ അദ്ദേഹം ഉദ്ഘാടനം ചെയ്തു. അലങ്കാര ദീപങ്ങളുടെ ഉദ്ഘാടനത്തോടനുബന്ധിച്ച് ഒരുക്കിയ സാംസ്‌കാരിക പരിപാടി പ്രധാനമന്ത്രി കണ്ടു. പഞ്ചിമ ബംഗാള്‍ ഗവര്‍ണര്‍ ശ്രീ. ജഗ്ദീപ് ധന്‍ഖര്‍, മുഖ്യമന്ത്രി കുമാരി മമത ബാനര്‍ജി തുടങ്ങിയ വിശിഷ്ട വ്യക്തികള്‍ പങ്കെടുത്തു. സംഗീതത്തിനനുസരിച്ചു പ്രകാശിക്കുന്ന ബഹുവര്‍ണത്തിലുള്ള ഊര്‍ജക്ഷമതയേറിയ 650 എല്‍.ഇ.ഡി. ലൈറ്റുകള്‍ ഉള്‍പ്പെട്ടതാണ് രബീന്ദ്ര സേതുവിലെ ദീപാലങ്കാരം. എന്‍ജിനീയറിങ് വിസ്മയമായി കരുതിപ്പോരുന്ന പാലത്തിനു കൂടുതല്‍ പൈതൃകമൂല്യം ചാര്‍ത്തുന്നതായിരിക്കും ദീപാലങ്കാരം. പ്രതികരണാത്മകമായ പ്രദര്‍ശനം കൂടുതല്‍ വിനോദസഞ്ചാരികളെയും നാട്ടുകാരെയും ആകര്‍ഷിക്കുമെന്നാണു കരുതുന്നത്. 1943ലാണ് രബീന്ദ്ര സേതു കമ്മീഷന്‍ ചെയ്യപ്പെട്ടത്. കഴിഞ്ഞ വര്‍ഷമാണ് ഇതിന്റെ 75ാം വാര്‍ഷികം ആഘോഷിച്ചത്. നട്ടുകളും ബോള്‍ട്ടുകളും ഉപയോഗിക്കാതെ കൂട്ടിച്ചേര്‍ത്ത പാലം എന്‍ജിനീയറിങ് വിസ്മയമായി നിലകൊള്ളുകയാണ്. 26,500 ടണ്‍ ഉരുക്ക് ഉപയോഗിച്ചാണ് ഇതു നിര്‍മിച്ചിരിക്കുന്നത്. ഇതില്‍ 23,000 ടണ്‍ ഹൈ-ടെന്‍സൈല്‍ ഉരുക്കു മിശ്രിതമാണ്.
ബൊഹാഗ് ബിഹു ദിനത്തിൽ പ്രധാനമന്ത്രി ജനങ്ങളെ അഭിവാദ്യംചെയ്തു

ബൊഹാഗ് ബിഹു ദിനത്തിൽ പ്രധാനമന്ത്രി ശ്രീ നരേന്ദ്ര മോദി എല്ലാവർക്കും ആശംസകൾ നേർന്നു. ഈ പ്രത്യേക ഉത്സവം ഊർജ്ജസ്വലമായ അസമീസ് സംസ്കാരത്തെ കാണിക്കുന്നുവെന്ന് അദ്ദേഹം പറഞ്ഞു. ഈ ബിഹു എല്ലാവരുടെയും ജീവിതത്തിൽ സന്തോഷവും നല്ല ആരോഗ്യവും കൊണ്ടുവരട്ടെയെന്നും ശ്രീ മോദി ആശംസിച്ചു. പ്രധാനമന്ത്രി ട്വീറ്റ് ചെയ്തു; "ഹാപ്പി ബോഹാഗ് ബിഹു! ഈ പ്രത്യേക ഉത്സവം ഊർജ്ജസ്വലമായ അസമീസ് സംസ്കാരത്തെ കാണിക്കുന്നു. ഈ ബിഹു എല്ലാവരുടെയും ജീവിതത്തിൽ സന്തോഷവും നല്ല ആരോഗ്യവും കൊണ്ടുവരട്ടെ.
കോവിഡ് -19 ൽ നിന്ന് വേഗത്തിൽ സുഖം പ്രാപിക്കാൻ ബരാക് ഒബാമയ്ക്ക് പ്രധാനമന്ത്രി ആശംസകൾ നേർന്നു

മുൻ യുഎസ് പ്രസിഡന്റ് ബരാക് ഒബാമ കോവിഡ്-19ൽ നിന്ന് വേഗത്തിൽ സുഖം പ്രാപിക്കുന്നതിന് പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. മുൻ അമേരിക്കൻ പ്രസിഡന്റ് ബരാക് ഒബാമയുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു : "കോവിഡ്-19-ൽ നിന്ന് താങ്കൾ വേഗത്തിൽ സുഖം പ്രാപിക്കുന്നതിനും തങ്ങളുടെ കുടുംബത്തിന്റെ നല്ല ആരോഗ്യത്തിനും ക്ഷേമത്തിനും ബരാക് ഒബാമയ്ക്ക് എന്റെ ആശംസകൾ." <sp
ഇന്ത്യന്‍ കംപ്യൂട്ടര്‍ എമര്‍ജന്‍സി റെസ്‌പോണ്‍സ് ടീം സൈബര്‍ സുരക്ഷയുമായി ബന്ധപ്പെട്ട് സൈബര്‍ സെക്യൂരിറ്റി, മലേഷ്യ, സൈബര്‍ സെക്യൂരിറ്റി ഏജന്‍സി ഓഫ് ദ് റിപ്പബ്ലിക് ഓഫ് സിംഗപ്പൂര്‍, ജപ്പാന്‍ കംപ്യൂട്ടര്‍ എമര്‍ജന്‍സി റെസ്‌പോണ്‍സ് ടീം കോ-ഓര്‍ഡിനേഷന്‍ സെന്റര്‍ എന്നിവയുമായി ധാരണാപത്രം ഒപ്പിടല്‍

ഇന്ത്യന്‍ കംപ്യൂട്ടര്‍ എമര്‍ജന്‍സി റെസ്‌പോണ്‍സ് ടീമും (സി.ഇ.ആര്‍.ടി.-ഇന്‍) മലേഷ്യയിലെയും സിംഗപ്പൂരിലെയും ജപ്പാനിലെയും സമാനമായ സ്ഥാപനങ്ങളുമായുള്ള ധാരണാപത്രം സംബന്ധിച്ച വിശദാംശങ്ങള്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ നടന്ന കേന്ദ്ര മന്ത്രിസഭാ യോഗത്തെ ധരിപ്പിച്ചു. സൈബര്‍സുരക്ഷയുമായി ബന്ധപ്പെട്ടു മൂന്നു ധാരണാപത്രങ്ങളാണ് ഒപ്പു വയ്ക്കപ്പെട്ടത്. 1) പ്രധാനമന്ത്രിയുടെ മലേഷ്യന്‍ സന്ദര്‍ശനത്തിനിടെ 2015 നവംബര്‍ 23നു ക്വാലലംപൂരില്‍ വച്ച് ഒപ്പിട്ട, റിപ്പബ്ലിക് ഓഫ് ഇന്ത്യയുടെ സി.ഇ.ആര്‍.ടി.-ഇന്നും മലേഷ്യയിലെ സൈബര്‍സെക്യൂരിറ്റിയും തമ്മിലുള്ള സൈബര്‍ സുരക്ഷയുമായി ബന്ധപ്പെട്ടുള്ള ധാരണാപത്രം. 2) പ്രധാനമന്ത്രിയുടെ സിംഗപ്പൂര്‍ സന്ദര്‍ശനത്തിനിടെ 2015 നവംബര്‍ 24നു സിംഗപ്പൂരില്‍ വച്ച് ഒപ്പിട്ട, റിപ്പബ്ലിക് ഓഫ് ഇന്ത്യയുടെ സി.ഇ.ആര്‍.ടി.-ഇന്നും റിപ്പബ്ലിക് ഓഫ് സിംഗപ്പൂരിന്റെ സൈബര്‍ സുരക്ഷാ ഏജന്‍സിയായ സിംഗപ്പൂര്‍ കംപ്യൂട്ടര്‍ എമര്‍ജന്‍സി റെസ്‌പോണ്‍സ് ടീമും തമ്മിലുള്ള സൈബര്‍ സുരക്ഷയുമായി ബന്ധപ്പെട്ടുള്ള ധാരണാപത്രം. 3) സി.ഇ.ആര്‍.ടി.-ഇന്നും ജപ്പാന്‍ കംപ്യൂട്ടര്‍ എമര്‍ജന്‍സി റെസ്‌പോണ്‍സ് ടീം കോ-ഓര്‍ഡിനേഷന്‍ സെന്ററും 2015 ഡിസംബര്‍ ഏഴിനു ഒപ്പുവയ്ക്കുകയും 2015 ഡിസംബര്‍ 22നു കൈമാറ്റം പൂര്‍ത്തിയാക്കുകയും ചെയ്ത സൈബര്‍ സുരക്ഷ സംബന്ധിച്ച ധാരണാപത്രം. ഇന്ത്യയും ധാരണാപത്രം ഒപ്പിട്ട രാജ്യവും തമ്മിലുള്ള വിജ്ഞാനക്കൈമാറ്റത്തിനും ഒപ്പം സുരക്ഷ സംബന്ധിച്ച പ്രശ്‌നങ്ങള്‍ തിരിച്ചറിയുന്നതിനും പരിഹരിക്കുന്നതിനും തടയുന്നതിനും ധാരണാപത്രങ്ങള്‍ സഹായകമാകും.